**Ognjen Kraus** (Zagreb, 4. 10. 1945), hrvatski liječnik, urolog, pisac, predsjednik "Židovske općine Zagreb" (ŽOZ) i koordinator "Židovskih općina Hrvatske".

Biografija
----------

### Podrijetlo, djetinjstvo i školovanje

Dr. Ognjen Kraus je rođen 4. 10. 1945 u Zagrebu u židovskoj porodici Ive i Herme Kraus. Ognjenovi preci s očeve strane su bili trgovci, poduzetnici i obrtnici, koji su se doselili u Hrvatsku početkom 19. stoljeća kad je Židovima dopušteno naseljavanje u ovim područjima Austrijskog Carstva. Porodice od kojih potječe doselile su se iz Moravske i Češke; Ognjenov pradjed Ignacs Krausz i prabaka Berta, rođ. Herrnheiser, živjeli su u Daruvaru, gdje se rodio i njegov djed Josip, a iz Bjelovara je porodica Ognjenove bake Ruže, tj. pradjed Samuel Schwarz i prabaka Nanete rođ. Löwy. Krausovi žive u Zagrebu od početka 20. stoljeća, tj. od dolaska Ognjenovog djeda Josipa u Zagreb 1906 godine. Ognjenovu majku Hermu su tijekom Drugog svjetskog rata kao studenticu medicine uhapsili i zatvorili u Ljubljani, nakon čega je bila prebačena u zatvor u Italiji. Nakon kapitulacije Italije bila je internirana u Švicarskoj. Ognjenov otac je uspio pobjeći iz Zagreba, spasiti svoju majku, i prijeći u Italiju. Odande je prebjegao u Švicarsku, gdje je na Ženevskom jezeru sreo Hermu. Ondje su se i oženili. Ognjen je u ŽOZ počeo zalaziti kao dijete, negdje 1949 godine. Čitavo djetinjstvo i mladost ljeti je išao na židovska ljetovanja na jadranskoj obali. Sa sestrom blizankom, Živom Kraus, u Zagrebu je pohađao Klasičnu gimnaziju. Za razliku od svog oca, nakon srednje škole odlučio se za studij medicine, ugledajući se na majku. Nakon diplome na Medicinskom fakultetu Sveučilišta u Zagrebu 1971 godine, usavršavao se u Londonu, Parizu, Hradec Kralovu i Budimpešti.

### Karijera i rad u ŽOZ-u

1972 zaposlio se na Klinici za urologiju KB Mladen Stojanović (*danas KBC Sestre milosrdnice*). 1977 godine imenovan je voditeljem Odsjeka dječje urologije, a od 1979 do 1990 bio je zamjenik predstojnika Klinike za urologiju KBC Sestre milosrdnice. 2000 godine, nakon mukotrpnog rada, imenovan je predstojnikom Klinike za urologiju KBC Sestara milosrdnica. Za svoj rad, osobito odnos prema pacijentima, dobio je 2001 godine priznanje, Plaketu grada Zagreba kao liječnik i humanist. Izvanredni je profesor Medicinskog fakulteta Sveučilišta u Zagrebu. Član je Svjetskog i Europskog urološkog udruženja, te član organizacijskog odbora Srednjoeuropskog urološkog udruženje. Služi se francuskim, talijanskim i engleskim jezikom, a hobi mu je fotografija. Od kada je 1993 godine postao predsjednik ŽOZ-a, nakon što se s te pozicije povukao Nenad Porges, težišta njegova programa bili su materijalno osamostaljenje ŽOZ-a, homogenizacija židovske zajednice u Hrvatskoj, te socijalno-humanitarni i kulturni rad. Za predsjednika ŽOZ-a biran je 1997, 2001, 2005, 2009 i 2013 godine. Od 1994 do 1999 bio je član Izvršnog odbora Vijeća židovskih općina Europe, a 1995 postao je predsjednik Koordinacije židovskih općina u Hrvatskoj.

### Porodica

1978 godine oženio je Hrvaticu Sanju Milković sa kojom je dobio sina Jašu. Ognjenov posinak Saša, koji nosi njegovo prezime, je živio u Izraelu sedam godina i služio je u Izraelskim obrambenim snagama (IDF). Saša trenutno živi u Kanadi sa svojom porodicom. Ognjenov sin Jaša je diplomirani pravnik koji trenutno radi u renomiranom odvjetničkom uredu "Odvjetničko društvo Hanžeković & Partneri". Kao i njegov otac, djed i baka, i Ognjen sa svojom porodicom pripada sekularnim Židovima, što znači da svoj identitet ne povezuje samo s religijskom tradicijom, ali je poštuje.

Djela
-----

* *Antisemitizam, holokaust, antifašizam*; Židovska općina Zagreb, Zagreb, 1996
* *Dva stoljeća povijesti i kulture Židova u Zagrebu i Hrvatskoj*; Židovska općina Zagreb, Zagreb, 1998